Title: ประกาศสำนักงานคณะกรรมการกำกับหลักทรัพย์และตลาดหลักทรัพย์ ที่ สธ. 37/2561 เรื่อง การให้ความเห็นชอบผู้สอบบัญชีของผู้ประกอบธุรกิจสินทรัพย์ดิจิทัล

ประกาศสำนักงานคณะกรรมการกำกับหลักทรัพย์และตลาดหลักทรัพย์
ที่ สลธ. ๓๗/๒๕๖๑
เรื่อง
การให้ความเห็นชอบผู้สอบบัญชีของ
ผู้ประกอบธุรกิจสินทรัพย์ดิจิทัล[๑]

โดยที่ข้อ
๕ วรรคสอง แห่งประกาศคณะกรรมการกำกับหลักทรัพย์และตลาดหลักทรัพย์ ที่ กธ. ๑๙/๒๕๖๑
เรื่อง หลักเกณฑ์ เงื่อนไข และวิธีการประกอบธุรกิจสินทรัพย์ดิจิทัล ลงวันที่ ๓
กรกฎาคม พ.ศ. ๒๕๖๑ กำหนดให้งบการเงินประจำรอบปีบัญชีของผู้ประกอบธุรกิจสินทรัพย์ดิจิทัลต้องผ่านการตรวจสอบจากผู้สอบบัญชีที่ได้รับความเห็นชอบจากสำนักงาน
ก.ล.ต.  ดังนั้น
เพื่อประโยชน์ดังกล่าว สำนักงาน ก.ล.ต. ออกประกาศไว้ ดังต่อไปนี้

ข้อ ๑  การให้ความเห็นชอบผู้สอบบัญชีตามประกาศนี้
ให้เป็นไปตามหลักเกณฑ์ ดังต่อไปนี้
(๑)
ในกรณีของผู้ประกอบธุรกิจสินทรัพย์ดิจิทัลประเภทการเป็นศูนย์ซื้อขายคริปโทเคอร์เรนซี
การเป็นศูนย์ซื้อขายโทเคนดิจิทัล การเป็นนายหน้าซื้อขายคริปโทเคอร์เรนซี
หรือการเป็นนายหน้าซื้อขายโทเคนดิจิทัล ที่มีการเก็บรักษาทรัพย์สินของลูกค้าไว้ในความครอบครองและสามารถเข้าถึงหรือโอนทรัพย์สินของลูกค้าออกไปได้
ให้เป็นไปตามข้อ ๒
(๒)
ในกรณีของผู้ประกอบธุรกิจสินทรัพย์ดิจิทัลประเภทอื่น ให้เป็นไปตามข้อ ๓

ข้อ ๒  ให้ถือว่าผู้สอบบัญชีที่ได้รับความเห็นชอบตามประกาศสำนักงานคณะกรรมการกำกับหลักทรัพย์และตลาดหลักทรัพย์ว่าด้วยการให้ความเห็นชอบผู้สอบบัญชีของผู้ออกโทเคนดิจิทัลเป็นผู้สอบบัญชีที่ได้รับความเห็นชอบจากสำนักงาน
ก.ล.ต. ในการสอบบัญชีและลงลายมือชื่อเพื่อแสดงความเห็นในการสอบบัญชีของผู้ประกอบธุรกิจสินทรัพย์ดิจิทัลตามข้อ
๑ (๑)
ให้นำความในประกาศสำนักงานคณะกรรมการกำกับหลักทรัพย์และตลาดหลักทรัพย์ว่าด้วยการให้ความเห็นชอบผู้สอบบัญชีของผู้ออกโทเคนดิจิทัล
มาใช้บังคับกับการดำเนินการเกี่ยวกับเรื่องดังต่อไปนี้ โดยอนุโลม
(๑)
หน้าที่ของผู้สอบบัญชีภายหลังได้รับความเห็นชอบ
(๒)
ลักษณะต้องห้ามของผู้สอบบัญชีที่ได้รับความเห็นชอบ
(๓)
การสิ้นสุดการให้ความเห็นชอบและบทบังคับอื่น

ข้อ ๓  นอกเหนือจากผู้สอบบัญชีที่ได้รับความเห็นชอบตามข้อ
๒ ให้ถือว่าผู้สอบบัญชีรับอนุญาตตามกฎหมายว่าด้วยผู้สอบบัญชีที่ไม่มีลักษณะดังต่อไปนี้
เป็นผู้สอบบัญชีที่ได้รับความเห็นชอบจากสำนักงาน ก.ล.ต.
ในการสอบบัญชีและลงลายมือชื่อเพื่อแสดงความเห็นในการสอบบัญชีของผู้ประกอบธุรกิจสินทรัพย์ดิจิทัลตามข้อ
๑ (๒)
(๑) เป็นบุคคลที่ถูกศาลสั่งพิทักษ์ทรัพย์ บุคคลล้มละลาย คนไร้ความสามารถ
หรือคนเสมือนไร้ความสามารถ
(๒) เป็นผู้สอบบัญชีรับอนุญาตซึ่ง
(ก)
อยู่ระหว่างถูกสั่งพักใช้ใบอนุญาตโดยคณะกรรมการจรรยาบรรณตามกฎหมายว่าด้วยวิชาชีพบัญชี
(ข)
เคยถูกสั่งพักใช้ใบอนุญาตโดยคณะกรรมการจรรยาบรรณตามกฎหมายว่าด้วยวิชาชีพบัญชีในช่วงสามปีก่อนวันที่ผู้ประกอบธุรกิจสินทรัพย์ดิจิทัลทำการแต่งตั้งเป็นผู้สอบบัญชี
หรือเคยถูกสั่งเพิกถอนใบอนุญาตโดยคณะกรรมการจรรยาบรรณตามกฎหมายว่าด้วยวิชาชีพบัญชี

ข้อ ๔  สำหรับการจัดทำงบการเงินประจำรอบปีบัญชี
๒๕๖๐ และ ๒๕๖๑ ผู้ประกอบธุรกิจสินทรัพย์ดิจิทัลตามข้อ ๑ (๑) อาจใช้ผู้สอบบัญชีตามข้อ ๓ ในการสอบบัญชีและลงลายมือชื่อเพื่อแสดงความเห็นในการสอบบัญชีของผู้ประกอบธุรกิจสินทรัพย์ดิจิทัลได้

ข้อ ๕  ประกาศนี้ให้ใช้บังคับตั้งแต่วันที่ ๒๐ กรกฎาคม
พ.ศ. ๒๕๖๑ เป็นต้นไป

ประกาศ ณ วันที่ ๑๑ กรกฎาคม พ.ศ.
๒๕๖๑
รพี  สุจริตกุล
เลขาธิการ
สำนักงานคณะกรรมการกำกับหลักทรัพย์และตลาดหลักทรัพย์

ปวันวิทย์/จัดทำ
๓ กันยายน
๒๕๖๑

[๑]
ราชกิจจานุเบกษา เล่ม ๑๓๕/ตอนพิเศษ ๑๗๓ ง/หน้า ๑๐/๑๙ กรกฎาคม ๒๕๖๑